Douglas Adams

Douglas Noël Adams (* 11. marec 1952, Cambridge, Spojené kráľovstvo – † 11. máj 2001, Santa Barbara, Kalifornia, USA) bol anglický spisovateľ sci-fi.

Život 
Jeho rodičia sa rozišli, keď mal päť rokov. Matka bola zdravotná sestra a otec študent teológie. Matka ho vychovávala sama, a tak si už ako stredoškolák privyrábal ako ošetrovateľ v ústave pre duševne chorých, zametač kurínov aj ako asistent pri röntgene. Na strednej škole mal vynikajúce hodnotenie z angličtiny (neskôr slúžil profesorom ako vzorový príklad žiaka), čo mu dopomohlo k štipendiu na štúdiá anglickej literatúry v Cambridge.

Bol študentom – bohémom. Patril k hlavným aktérom divadelného diania na škole, ale bol aj dobrým a zábavným spoločníkom. Neil Gaiman, jeho spolupracovník a priateľ, si na spoločné študentské roky spomína ako na zbierku absurdných príhod a skúšku hraníc, kam až sa dá zájsť s provokatívnosťou v témach. Po jednom predstavení vysokoškolskej hry, ktorá sa hrala v divadelnom West Ende v Londýne, sa Adams stretol s Grahamom Chapmanom, členom Monty Pythonovcov. Časom sa s Pytónmi skamarátil a občas spolu aj pracovali. Aj keď Adams vystupoval len v jednej epizóde TV seriálu Lietajúci cirkus Montyho Pythona, všeobecne bol považovaný za jedného z členov skupiny. 
 
Zomrel 11. mája 2001 na srdcový záchvat. Počas celého života mal rád rockovú hudbu a jeho dôvernými priateľmi boli členovia skupiny Pink Floyd. Na zádušnej omši po jeho pohrebe v roku 2001 zaspieval osobne David Gilmour skladbu „Wish You Were Here“.

Tvorba 
Jeho humorné fantasy si našlo veľký ohlas aj medzi ľuďmi, ktorí nie sú fanúšikmi fantasy a sci-fi. Veľkú popularitu si získal hlavne vďaka rozhlasovej hre stanice BBC The Hitchhiker`s guide to galaxy. Túto hru neskôr zhrnul do knihy The Hitchhiker`s guide to galaxy (1979). Bol natočený aj vydarený rovnomenný seriál, v ktorom je ale zobrazený iba základný príbeh. V roku 2005 bol natočený aj rovnomenný film.

Adams ale za svoju najdôležitejšiu knihu nepovažoval Stopárovho sprievodcu, ale knihu o ochrane ohrozených druhov Last Chance to see, na ktorú sa ale často zabúda.

Dielo

Romány 
 Stopárov sprievodca po galaxii:
 1979 – The Hitchhiker's guide to galaxy (Stopárov sprievodca galaxiou)
 1980 – The restaurant at the end of Universe (Reštaurácia na konci vesmíru)
 1982 – Life, the Universe and Everything (Život, vesmír a všetko)
 1985 – So long, and thanks for all the fish (Zbohom a ďakujeme za ryby)
 1992 – Mostly harmless (Zväčša neškodná)
 2002 – The Salmon of Doubt (Ešte raz a naposledy stopom po galaxii alebo Losos pochybnosti), vyšlo posmrtne
 Dirk Gently:
 1987 – Dirk Gently's Holistic detective agency (Holistická detektívna agentúra Dirka Gentlyho) 
 1988 –  The long dark tea-time of the Soul (Dlhý temný súmrak bohov)

Ostatné knihy 
 1983 – The Meaning of Liff, v češtine vyšlo ako Zmysl Životic (spoluautor John Lloyd)
 1985 – The Hitchhiker's Guide to the Galaxy: The Original Radio Scripts (spoluautor Geoffrey Perkins)
 1986 – The Utterly Utterly Merry Comic Relief Christmas Book (spolueditor Peter Fincham):
 Young Zaphod Plays it Safe (tiež vyšlo knižne ako prepracované vydanie pod názvom The Wizards of Odd a The Salmon of Doubt)
 The Private Life of Genghis Khan
 A Christmas Fairly Story (spoluautor Terry Jones)
 A Supplement to The Meaning of Liff (spoluautori John Lloyd a Stephen Fry)
 1990 – The Deeper Meaning of Liff (spoluautor John Lloyd; rozšírená verzia diela The Meaning of Liff)
 1991 – Last chance to see ( Ešte ich môžeme vidieť, vyšlo v češtine pod názvom Ještě je můžeme vidět, ) (spoluautor Mark Carwardine), cestopisná správa o ohrozených druhoch; táto kniha ho najviac uspokojovala, aj keď nebola najpredávanejšou
 1994 – The Illustrated Hitchhiker's Guide to the Galaxy 
 1997 – Douglas Adams's Starship Titanic (autor Terry Jones), kniha napísaná na Adamsov námet
 2002 – The Salmon of Doubt, nedokončený rukopis románu (11 kapitol), krátke príbehy, eseje a rozhovory, zážitky a listy dvanásťročného Adamsa (toto všetko obsahovala zásuvka po zosnulom hrdinovi Adamsovi)

Dielo so vzťahom k Adamsovi 
 Neil Gaiman: Neprepadajte panike Douglas Adams a Stopárov sprievodca galaxiou – Kniha o živote, vesmíre a vôbec o Douglasovi Adamsovi

Adamsov odkaz 
 existuje oficiálny fan club, nazývaný ZZ9 Plural Z Alpha podľa časti galaxie, kde je podľa diela The Hitchhiker's Guide to the Galaxy umiestnená planéta Zem
 18610 Arthurdent je planétka, ktorú objavil Felix Hormuth dňa 7. februára 1998. Je pomenovaný po Arthurovi Dentovi, hrdinovi románu The Hitchhiker's Guide to the Galaxy.  Názov oficiálne publikovalo a oznámilo Minor Planet Center 9. mája alebo 10. mája 2001
 25. januára 2005 bolo oznámené, že asteroid s predbežným popisom 2001 DA42 bol pomenovaný ako 25924 Douglasadams na počesť Douglasa Adamsa. Bol vybraný, pretože jeho predbežný popis tvoril rok Adamsovho úmrtia, jeho iniciály a číslo 42
 Vždy 25. mája sa oslavuje Uterákový deň, deň zasvätený uznávaniu Adamsovho génia
 existuje (alebo existovalo) mnoho rôznych spoločností Douglasa Adamsa
 Deep Thought je šachový počítač, vyvinutý IBM a pomenovaný podľa vymysleného počítača z knihy The Hitchhiker's Guide to the Galaxy.

Referencie

Iné projekty

Externé odkazy 
 Uterákový deň: 25. 5. (Slovenská verzia stránok)
 ZZ9 Plural Z Alpha - fan klub 

 
Anglickí ateisti
Britskí spisovatelia
Britskí spisovatelia science-fiction
Satirici
Absolventi University of Cambridge
Osobnosti z Cambridgea (Cambridgeshire)